Jablunkov

Jablunkov () je mesto v Česku v okrese Frýdek-Místek v Moravskosliezskom kraji. Je to najvýchodnejšie mesto Česka, ležiace na sútoku riek Olše a Lomné. 1. januára 2019 tu žilo 5 547 obyvateľov, z toho 2 695 mužov a 2 852 žien, pričom priemerný vek v meste bol 42,2 roka (muži 40,1 roka, ženy 44,1 roka). Značnú časť obyvateľstva tvorí poľská menšina (1228 podľa Sčítania ľudu, domov a bytov v roku 2001). 
Polohopis.
Mesto leží v najvýchodnejšej časti Česka, v juhovýchodnej časti okresu Frýdek-Místek na území historického Těšínska, asi 7 km západne od hraníc s Poľskom a 8 km severne od hraníc so Slovenskom. Na severe susedí s Návsím, na východe s Písečnou, na juhovýchode s Pískom, na juhu s Mostami u Jablunkova, na juhozápade s Dolní Lomnou a na západe s Bocanovicami. Najbližšie väčšie mestá sú: štatutárne mesto Třinec (asi 12 km na severozápad), poľská Wisła (asi 12 km na severovýchod) a slovenská Čadca (asi 15 km na juh).
Jablunkov leží v centrálnej časti Jablunkovskej brázdy, ktorá sa tu delí na dve časti. Jedna z nich smeruje na východ k poľským hraniciam pri obci Bukovec, druhá na juh k Jablunkovskému priesmyku. Brázdu ohraničujú výbežky Sliezskych Beskýd na severovýchode, Jablunkovského medzihoria na juhovýchode a Moravsko-sliezskych Beskýd na západe.
Vodné toky.
Centrom mesta preteká rieka Olše z juhovýchodu (od poľských hraníc) na severozápad (smerom k Třincu). V centre sa do nej vlieva horská rieka Lomná, pritekajúca z juhozápadu z rozsiahleho a úzkeho údolia v Moravsko-sliezskych Beskydách. Z potokov sa na území mesta do Olše vlievajú okrem nepomenovaných prítokov aj Kotelnice (sprava), Lísky (zľava), Radvanov (sprava) a do Lomnej Ošetnice (sprava).
Dejiny.
Osada, neskôr dedina s neskorším názvom Jablunkov vznikla okolo hradiska, tvoriaceho juhovýchodnú hranicu Tešínskeho kniežatstva na území dnešného Hrádku pravdepodobne v 12. storočí. Prvá dokumentovaná písomná zmienka pochádza z roku 1435. Zhruba v roku 1447 bol Jablunkov zničený Uhrami. Po tejto udalosti sa časť obyvateľov presunula na nové miesto na sútoku riek Olše a Lomnej, kde začalo budovanie nového Jablunkova.
V roku 1560 boli Jablunkovu udelené viaceré mestské privilégiá. Vďaka priaznivej polohe polohe na obchodnej ceste z juhu Európy cez Jablunkovský priesmyk k Baltskému moru sa stal miestom odpočinku pre obchodné karavány, čo využili obyvatelia na rozvoj remesiel a obchodu. V 18. storočí sa obyvatelia mesta okrem remesiel a obchodu zaoberali najmä pestovaním poľnohospodárstvom a chovom dobytka.
V roku 1905 bola dokončená nová budova radnice a v roku 1911 nová budova súdu. Po skončení prvej svetovej vojny vypukol česko-slovensko-poľský spor o Tešínsko, ktorý bol v roku 1920 vyriešený rozdelením sporného územia medzi oba štáty. Celý jablunkovský súdny okres pripadol Česko-Slovensku. V priebehu rokov 1927–1935 prebiehala postupne výstavba pľúcneho sanatória na liečbu tuberkulózy s priľahlým parkom. V roku 1938 bolo mesto v rámci obnoveného sporu o Tešínsko obsadené Poľskom, so začiatkom druhej svetovej vojny ako poľské územie anektované Nemeckom, k vráteniu územia Česko-Slovensku došlo až s koncom druhej svetovej vojny v roku 1945.
V priebehu druhej polovice 20. storočia boli postupne k Jablunkovu pripojené viaceré okolité obce. Po nežnej revolúcii sa prejavil opačný trend a všetky pôvodne pripojené obce sa znovu osamostatnili.